KYK: Skokgranate by hof in Piet Retief afgevuur | Netwerk24
Deur Isabel Venter 19 April 2021 08:24
11:04 Ses mans aangekla
Hulle staan almal op twee aanklagte van moord en ontvoering, asook poging tot moord, tereg.
Die aanklagte van ontvoering en poging tot moord hou met die voorval op 9 April verband toe Nhlanhla William Hlatswayo na bewering aangehou en "geboei is en met 'n piksteel geslaan is, geskop en met pepersproei in die oë gespuit is".
Die hof het nou vir 'n kort ruk verdaag. Die landdros het intussen gevra dat die betogers buite die hof gemaan word om stil te wees.
09:22 Polisie vuur skokgranate af
Verskeie groepe, onder andere die ANC-vroueliga en EFF, het by die landdroshof in Piet Retief, Mpumalanga, aangekom.
Die polisie het nou pas skokgeranate gegooi en 'n klein groepie betogers het bakstene begin gooi.
Ses mans sal na verwagting Maandag in die landdroshof in Piet Retief in Mpumalanga verskyn nadat twee mans op 'n plaas hier doodgeskiet is.
Daniel Cornelius Malan (38), Cornelius Lourens Greyling (25), Othard Johann Klingenberg (53) en Ignatius Michael Steynberg (31) het reeds verlede Maandag in die hof verskyn. Nog twee verdagtes het Vrydag in die hof verskyn. Die een is Zenzele Yende, die plaasvoorman op Pampoenkraal waar die gebeure op 9 April ontvou het.
Die sesde verdagte se naam is nog nie bekend gemaak nie.
Na verwagting sal al ses Maandag om borgtog aansoek doen.
Hulle staan elk tereg op twee aanklagte van moord op die broers Amos en Zenzele Coka. Hulle word ook van aanranding met die doel om ernstig te beseer aangekla. Malan word bykomend aangekla van dwarsboming van die gereg omdat hy glo geweier het om sy vuurwapen aan die polisie te oorhandig.
Kol. Donald Mdhluli, polisiewoordvoerder, het vroeër aan Netwerk24 gesê die aanklagte spruit uit 'n voorval op 9 April op 'n plaas in die Dirkieskop-omgewing.
Die Coka-broers was volgens Mpumalanga Landbou (ML) op die plaas vir 'n onwettige betoging, en nie om werk te soek soos voorheen deur die polisie gesê is nie. Mdhluli wou nie verder uitwei oor die saak alvorens dit in die hof aangehoor word nie.
Hy sê wel dat 'n swaar polisieteenwoordigheid gehandhaaf sal word by die hof.
Netwerk24 het verneem dat ondernemings in Kerkstraat, waar die hof geleë is, hul deure gesluit sal hou vir die duur van die hofverrigtinge.